钦定古今图书集成/明伦汇编/交谊典/第090卷 > 册府元龟 > 《移太常府荐张赡书》陆云
## 钦定古今图书集成/明伦汇编/交谊典/第090卷 > 册府元龟 > 《移太常府荐张赡书》陆云

盖闻在昔圣王，承天御世，殷荐明德，思和人神，莫不
崇典谟以教思，兴礼乐以陶远。是以帝尧昭焕而道
协人天，西伯质文而周隆二代。大晋建皇，业配天地，
区夏既混，礼乐将庸。君侯应历运之会，赞天人之期，
博延俊茂，熙隆载典。伏见卫将军舍人同郡张赡，茂
德清粹，器虑深通，初慕圣门，栖心重仞，启涂及阶，遂
升枢奥，抽灵匮于秘宫，披金縢于元夏，思乐百氏，博
采其珍，辞迈翰林，言敷其藻，探微集逸，思心洞神，论
道属书，篇章光觌，含奇宰府，婆娑公门，栖静隐宝，沦
虚藏器，褧裳袭锦，褐衣被玉，曾泉改路，悬车将迈，考
槃下位，岁聿屡迁，缙绅之士具怀。恨。方今太清辟
宇，四门启籥，元纲括地，天网广罗，庆云兴以招龙，和
风起而仪凤，诚岩穴耀颖之秋，河津托乘之日也。而
赡沈沦下位，群望悼心。若得端委太学，错综先典，垂
缨玉阶，论道紫宫，诚帝室之瑰宝，清庙之伟器。广乐
九奏，必登昊天之庭，《韶》《夏》六变，必飨上帝之祀矣。